Lucas Pinheiro Braathen

**Lucas Pinheiro Braathen** (født 2000) er en norsk-brasiliansk alpinist. Braathen tok NM-gull i slalåm i 2023, og han vant slalåmcupen under verdenscupen i alpint 2022/23. Fra 2024 konkurrerer han for Brasils alpinlandslag. I Vinter-OL 2026 vant han gull i storslalåm, noe som var både Brasils og Sør-Amerikas første medalje noensinne i et vinter-OL.

Braathen har norsk far og brasiliansk mor. Han vokste opp i Hokksund og var aktiv i Bærums Skiklub.

## Karriere
### Sesongen 2017/18
I junior-VM i alpint 2018 kjørte Braathen på det norske laget som tok sølv i lagkonkurransen. Kajsa Vickhoff Lie, Kaja Norbye og Joachim Jagge Lindstøl var de øvrige på det norske laget. Individuelt fikk han ellevteplass i storslalåm. 

Under NM i alpint 2018 fikk han sølv i storslalåm, bak Rasmus Windingstad, og han kom på 13.-plass i super-G. Han vant super-G under Junior-NM i alpint 2018 i Hafjell.

### Sesongen 2018/19
Han debuterte i verdenscupen i alpint 8. desember 2018 i Val-d’Isère, der han også fikk sine første verdenscuppoeng med 26.-plass i storslalåm. Braathen ble nummer seks i super-G i NM i alpint 2019 i Hemsedal. I junior-VM i alpint 2019 tok Braathen sølv i super-G og bronse i kombinasjonen.

Han deltok i Europacupen i alpint 2018/19, og vant der storslalåmcupen etter at han vant tre av rennene.

### Sesongen 2019/20
26. oktober 2019 tok Braathen sin første topp ti-plassering i verdenscupen da han ble nummer seks i storslalåm i sesongåpningen i Sölden. Året etter, den 18. oktober 2020, tok han sin første verdenscupseier på samme sted, og i samme øvelse, foran sveitserne Marco Odermatt og Gino Caviezel. Han endte på 15.-plass i storslalåm og 10.-plass i parallellslalåm i verdenscupen denne sesongen. 

I europacupen i alpint 2019/20 kom han på 22.-plass i slalåmcupen med 106 poeng.

### Sesongen 2020/21
2020/21-sesongen ble redusert på grunn av koronapandemien, og konkurrerte kun i verdenscupen denne sesongen. Han vant ett storslalåmrenn og fikk en sjuendeplass i storslalåm i Adelboden, og endte på 15.-plass totalt i storslalåmcupen under verdenscupen i alpint 2020/21.

### Sesongen 2021/22
Under Lauberhornrennene i Wengen i 2022 kjørte han seg opp fra 29.-plass til seier i slalåmkonkurransen. Han fikk pallplasser i verdenscuprenn både i slalåm og storslalåm denne sesongen, og endte på fjerdeplass i begge disse cupene under verdenscupen i alpint 2021/22. I verdenscupen sammenlagt kom han på niendeplass med 655 poeng, der Marco Odermatt vant sammenlagt. 

Han representerte Norge under Vinter-OL 2022, men kjørte ut både i slalåm og storslalåm. Han fikk én medalje under Norgesmesterskapet i alpint 2022, der han fikk bronse i super-G. 

### Sesongen 2022/23

Sesongen 2022/23 vant han slalåmcupen sammenlagt og vant tre renn, to i slalåm og ett i storslalåm. Under VM i alpint 2023 kom han på sjuendeplass i slalåm. Samme sesong vant han sitt første NM-gull, da han vant slalåmrennet under NM i alpint 2023.

Den 27. oktober 2023 kunngjorde Braathen at han la opp som alpinist i en pressekonferanse i forbindelse med verdenscupåpningen i Sölden. Han hadde havnet i konflikt med Norges Skiforbund som følge av at han deltok i en reklamekampanje for det svenske klesmerket J. Lindeberg, noe han ikke hadde tillatelse til av skiforbundet.

6. mars 2024 bekreftet Braathen at han skulle gjøre comeback, og konkurrere for Brasil.

### Sesongen 2024/25
27. oktober 2024, nøyaktig et år etter at han annonserte at han la opp, returnerte han til sesongåpningen av verdenscupen i storslalom i Sölden, og endte så vidt utenfor pallen på 4. plass bak 1-2-3-plassene på pallen som hans tidligere norske lagkamerater oppnådde. Han scoret dermed Brasils aller første verdenscuppoeng i alpint.

Første sesong for Brasil førte til en sjetteplass totalt med 3 andreplasser og 2 tredjeplasser.

### Sesongen 2025/26
16. november 2025 tok Braathen gull i slalåm i Levi. Han tok dermed Brasils første verdenscupseier i skisammenheng noensinne. Med et godt grep om seieren etter den første omgangen hvor han leverte nærmest feilfri kjøring og ledet med solide 41 hundredeler på franske Clément Noël før finaleomgangen i Finland.

Braathen vant OL-gull i storslalåm 14. februar 2026. Dette var Brasils og Sør-Amerikas første medalje noensinne i et vinter-OL.

## Verdenscupoversikt
* 5 seire for Norge og en for Brasil
* 12 pallplasseringer for Norge og 5 for Brasil

;Sammenlagt

## Referanser


## Eksterne lenker
* 
*